b'\n_START_ARTICLE_\nStanislav Lipov\xc5\xa1ek\n_START_SECTION_\n\xc5\xbdivljenje\n_START_PARAGRAPH_\nMa\xc5\xa1ni\xc5\xa1ko posve\xc4\x8denje je prejel 29. junija 1968. Potem ko je kaplanoval v \xc5\xbdupniji Celje - Sv. Danijel, je bil leta 1972 poslan na podiplomski \xc5\xa1tudij liturgike na Pape\xc5\xa1ki visoko\xc5\xa1olski zavod sv. Anzelma v Rim, kjer je leta 1976 postal doktor liturgike. Pet let je nato bil \xc5\xbeupnik v \xc5\xbdupniji Maribor - Brezje, nato pa eno leto spiritual mariborskega bogoslovja._NEWLINE_Leta 1978 je postal asistent in leta 1980 vi\xc5\xa1ji predavatelj za liturgiko na mariborski enoti\xc2\xa0Teolo\xc5\xa1ke fakultete Univerze v Ljubljani. Asistent je bil do leta 1994, potem pa je na isti ustanovi ostal honorarni profesor do leta 1998. Predaval je tudi na\xc2\xa0\xc5\xa0kofijski orglarski \xc5\xa1oli\xc2\xa0v Mariboru. Udele\xc5\xbeeval se je liturgi\xc4\x8dnih in drugih te\xc4\x8dajev, s svojim strokovnim znanjem in prakti\xc4\x8dnimi izku\xc5\xa1njami pa je sooblikoval izdajanje novih liturgi\xc4\x8dnih knjig in vzgajal liturgi\xc4\x8dne sodelavce._NEWLINE_Leta 1983 je bil imenovan za izrednega birmovalca in \xc4\x8dlana\xc2\xa0Zbora svetovalcev \xc5\xa0kofije Maribor, leta 1996 za tajnika\xc2\xa0\xc5\xa0kofijskega odbora za pripravo obiska pape\xc5\xbea Janeza Pavla II. v Sloveniji, leta 1999 pa za glavnega tajnika\xc2\xa0Odbora Slovenske \xc5\xa1kofovske konference za pripravo obiska pape\xc5\xbea Janeza Pavla II. in beatifikacijo \xc5\xa1kofa Antona Martina Slom\xc5\xa1ka. Od leta 1999 je bil kanonik penitenciarij, \xc4\x8dlan\xc2\xa0Nad\xc5\xa1kofijske komisije za cerkveno umetnost\xc2\xa0in vodja\xc2\xa0Nad\xc5\xa1kofijske komisije za liturgijo in cerkveno glasbo. Leta 2001 je prejel \xc4\x8dastni naslov monsignor, leta 2004 pa je prevzel \xc5\xa1e slu\xc5\xbebo naddekana Mariborskega naddekanata._NEWLINE_Pape\xc5\xbe Benedikt XVI. je Stanislava Lipov\xc5\xa1ka 15. marca 2010 imenoval za celjskega \xc5\xa1kofa,\xc2\xa0slovesno ustoli\xc4\x8denje (intronizacija) pa je bilo v celjski stolnici sv. Danijela 24. aprila 2010._NEWLINE_18. septembra 2018 je Pape\xc5\xbe Fran\xc4\x8di\xc5\xa1ek sprejel odstop \xc5\xa1kofa Lipov\xc5\xa1ka, ki mu ga je podal ob svojih dopolnjenih 75 letih ter se s tem upokojil.'